
KATE HEWITT

Kampen om Kalidar

Oversatt av Lena M. Bakke

MINISERIE: PASSENDE PARTI


Bryllupsklokkene ringer i miniserien Passende parti. Harlequins favorittforfattere gir deg sju bøker tettpakket med dramatikk og lidenskap. Dette er femte del.

 

Etter å ha vært fanatisk New Yorker i tre år, bor nå Kate Hewitt i en liten landsby i det engelske Lake District med ektemannen, de fem barna og en golden retriever. I tillegg til at hun skriver intenst følelsesfulle historier, elsker hun å lese, bake og spille sjakk med sønnen – hun har ennå ikke vunnet, men fortsetter å prøve. Finn ut mer om Kate på kate-hewitt.com.

Han kom inn gjennom vinduet.

Olivia Taylor så opp fra teppet hun brettet, og fikk hakeslepp i stumt sjokk. Hun var altfor overrasket til å være redd. Ennå. Han var svartkledd, kroppen under de løstsittende plaggene var høy, smidig og sterk. En turban dekket håret, men under den så Olivia ansiktet hans og besluttsomheten som strålte fra de stålfargede øynene.

Hun trakk pusten for å skrike, men han kom raskt mot henne og la en hånd over munnen hennes. «Jeg vil deg ikke noe vondt», sa han på arabisk. Stemmen var brysk, men også merkelig mild. Det gikk et øyeblikk før hun forsto ordene. Hun hadde lært noe arabisk i Amari-familiens hjem, men var fortsatt på nybegynnernivå. Hun var ansatt kun for å snakke engelsk med de tre yngste prinsessene.

Han fortsatte å snakke, og det sjokkerte hodet hennes slet med å forstå. «Det er mitt høytidelige løfte, og jeg vil aldri bryte det. Bare gjør som jeg sier, så vil ingen skade tilkomme deg. Jeg sverger på mitt eget liv.»

Olivia sto der stivt, med hånden hans mot munnen og duften fra huden i neseborene. Han luktet av hest og sand og svette og moskus … og merkelig nok var det ikke ubehagelig. Tankene raste, ute av stand til å forme noe sammenhengende. Hun fikk knapt puste. Sjokket vek for angsten, og hun ble svimmel. Det var som om alt skjedde under vannet eller i sakte film, men samtidig altfor raskt, for plutselig skjøv mannen henne mot vinduet, og av en eller annen grunn gikk hun. Beina var svake under henne, alt inni henne gled omkring som gelé, og hodet var lammet av angst og sjokk.

Halina var i naborommet. Døren var ikke engang skikkelig lukket. Hun kunne høre venninnen nynne. Hvordan kunne dette skje? Hun hadde kommet hit, til Halinas soverom, for å legge vekk selskapskjolen hennes og rydde litt. Halina hadde akkurat kommet tilbake fra det hun kalte en uendelig lang middag med foreldrene hvor fremtiden hennes ble diskutert. Forloveden hennes. Olivia visste Halina ikke ønsket å gifte seg, og i hvert fall ikke med en opprørsk prins hun aldri hadde møtt.

«Han er nærmest en landeveisrøver», hadde hun sagt med et tungt sukk og slengt seg på sofaen i stuen sin. «En kriminell.»

«Jeg har hørt at han studerte i Cambridge», hadde Olivia svart mildt, godt vant med venninnens teatralske oppførsel, og Halina hadde himlet med øynene.

«Han har bodd i ørkenen i ti år. Han har sikkert blitt en villmann. Jeg vet ikke engang om han snakker engelsk.»

«Hvis han studerte i Cambridge, snakker han sikkert engelsk. Dessuten vil ikke foreldrene dine at ekteskapet skal finne sted før han har fått tilbake tittelen og er tilbake i hovedstaden, i palasset», hadde Olivia minnet henne på. Hun hadde vært guvernante for Halinas tre yngre søstre i fire år og kjente godt til familiens håp og planer.

Halina hadde vært forlovet med prins Zayed al bin Nur siden hun var ti, men for omtrent ti år siden ble hans families kongedømme styrtet av en regjeringsminister, Fakhir Malouf, og prins Zayed, som akkurat kom hjem fra universitetet, måtte flykte i eksil i ørkenen.

Borgerkrigen hadde blusset opp igjen i årenes løp, Zayeds opprørsbander mot Maloufs dyktige tropper. Halinas far hadde insistert på å respektere forlovelsen, men først når Zayeds makt var fullt gjenopprettet … og hvem visste når det ville bli?

Men denne mannen kunne ikke ha noe med dette å gjøre? Hvorfor ville han ha henne? Hvorfor var han her?

Han var allerede ved vinduet, med overarmen hennes i den ene hånden mens den andre fortsatt lå over munnen hennes. Pusten strøk henne over øret da han snakket og fikk henne til å skjelve.

«Ikke vær redd.»

Merkelig nok trodde hun ham. Han ønsket ikke å skremme henne, men allikevel kidnappet han henne. Den lamslåtte hjernen begynte endelig å fungere igjen, og Olivia begynte nytteløst å kjempe mot mannen for å komme fri.

«Ikke gjør det.» Ordene var lavmælte og truende da grepet hans strammet seg. Hendene var som jernbånd mot kroppen, men allikevel merkelig forsiktige. Olivia stivnet, hjertet hamret, og instinktivt visste hun at hvis hun ikke flyktet nå, ville hun ikke få flere muligheter. Og hvis hun ikke unnslapp …

Hodet ble tomt. Hun ante ikke hva denne mannen ville henne.

«Jeg sa jeg ikke vil deg noe vondt.» Mannens lave, stødige stemme var antydningsvis utålmodig. «Dette er det beste, for oss begge.» Og det hang ikke på greip. Hvordan var det best for henne å bli kidnappet? Hvordan hadde denne mannen klart å klatre inn gjennom vinduet til Halinas soverom?

Kongepalasset i ørkenkongedømmet Abkar lå mange kilometer utenfor hovedstaden, omringet av en høy steinmur, overvåket av hunder og soldater. Hassan Amari tok ingen sjanser med den dyrebare familien sin. Men allikevel var denne mannen her, mørk, sterk, med total kontroll. Noe hadde gått veldig galt, og Olivia ante ikke hva.

Mannen snudde henne mot seg. Ansiktet var veldig nært. Øyevippene var overraskende lange og fyldige, og øynene var ikke bare grå som hun først hadde trodd, men hadde en sjokkerende mosegrågrønn farge. Kinnene, nesen og munnen var harde linjer, og ga inntrykk av en bister besluttsomhet og uforsonlighet.

«Jeg skal sørge for at du er trygg.» Han knyttet et tau rundt midjen hennes og kastet henne ut av vinduet slik at hun falt ut i mørket.

All luft forlot Olivias lunger, og hun var for sjokkert til å hyle. Så strammet tauet seg, og hun landet tungt i en annen manns armer. Han satte henne raskt ned, men før hun rakk å rope, knytte han et skjerf rundt munnen hennes.

Mannen som hadde kommet inn på Halinas soverom klatret nedover palassveggen, like smygende og elegant som en panter. Han landet lett på føttene, og øynene smalnet da han så skjerfet over Olivias munn.

«Jeg beklager», sa den andre mannen lavt. «Jeg ville ikke at hun skulle skrike.»

Mannen nikket kort. Olivias tanker raste.

Hva foregikk? Hvorfor hadde de tatt henne?

Mannen kikket ned på henne med et svakt smil. «Kom», sa han, og geleidet henne mot noen hester ved palassveggen.

Hester? Hvordan i all verden skulle de komme seg ut av palasset på hester? Den eneste veien gikk gjennom hovedporten som ble voktet av sultan Hassans livvakter.

Mannen slengte henne opp på en hest, og hun havnet uelegant skrevs over hesteryggen. Hun hadde aldri ridd, i motsetning til Halina og søstrene, som nærmest var oppdratt på hesteryggen. Mannen hevet et øyenbryn og så nesten ut til å more seg før han svingte seg opp bak henne, slik at hun ble sittende mellom de harde lårene hans.

Han la en arm rundt midjen hennes og trakk henne nærmere: Olivia kunne kjenne hjertet hans dunke mot ryggen, kroppsvarmen hans gjorde henne het. Duften invaderte sansene. Hun hadde aldri vært så nær en mann før.

«La oss ri», sa mannen med en stemme som var både myk og kommanderende, og så red de. Olivia så vantro hvordan de red rett gjennom hovedportene uten en soldat i sikte. Hadde disse mennene overtatt hele palasset?

Så snart de hadde kommet ut, tok mannen av henne knebelen.

«Jeg beklager, jeg ville ikke at du skulle bli håndtert så hårdhendt.»

Og det var uforståelig. Han var jo kidnapperen hennes. Men Olivia klarte ikke å stille spørsmål nå da vinden strøk forbi og sanden traff øynene hennes. Mannen saktnet hastigheten litt for å knyte skjerfet rundt håret hennes og dekke til munnen. «Sånn. Det er bedre», brummet han, og gysninger gled gjennom henne.

Olivia var veldig oppmerksom på mannens harde brystkasse, og med armen hans fast rundt seg, følte hun seg nesten trygg. Han sparket hælene i hestesiden og så satte de av gårde over sanden igjen.

Timene svant hen da de fortsatte å ri, og kroppen begynte å verke etter all ristingen.

Halvmånen hang sølvfarget høyt over dem, himmelen var en hage av stjerner som lagde sølvskygger utover ørkensanden, den eneste lyden kom fra hestehovene.

På et tidspunkt slumret Olivia urolig, med hodet mot brystet hans, noe som burde være umulig i denne uvisse situasjonen, men den konstante bevegelsen hadde slitt henne ut.

Hun bråvåknet da galopperingen saktnet, og mannens grep rundt henne løsnet litt. Olivia blunket trøtt og så noen få blinkende lys komme ut av mørket. Hun hørte lave, mumlende stemmer, men forsto ikke ordene.

Mannen stanset hesten og gled lett ned før han snudde seg mot henne.

Olivia stirret ned på ham, usikker og plutselig veldig redd. De hadde kommet til et slags bestemmelsessted, og hun ante ikke hva som nå ville skje. Hva denne mannen ville gjøre med henne. Han hadde sagt at han ikke ville henne noe vondt, at hun var trygg, men hvorfor skulle hun tro ham?

«Kom ned», sa han lavmælt. «Ingen vil skade deg. Jeg lovte det.»

«Hvorfor …?» Stemmen hennes var rusten, halsen og leppene tørre av sand. «Hvorfor har du tatt meg?»

«For rettferdighet», svarte mannen. Hendene hans grep armene hennes med den milde styrken hun hadde følt før. «Kom ned nå. Spis, drikk, slapp av. Så kan vi snakkes.»

Olivias føtter traff bakken, og beina ga nesten etter. Hun hatet å være så svak, men hun hadde aldri ridd før, og de hadde galoppert i flere timer. Lårene var såre, og musklene verket. Det føltes som hun kunne falle sammen der hun sto. Mannen fanget henne og bannet lav.

«Jeg trodde du kunne ri.»

«Hva?» Olivia blunket forvirret. Hvorfor trodde han det? «Nei, det har jeg aldri lært.»

«Da tok etterretningen min feil på minst ett punkt.» Han snudde seg vekk før hun rakk å svare. «Suma vil treffe deg.»

*

Zayed al bin Nur strente mot teltet sitt, kroppen verket etter den harde rideturen, og hjertet slo triumferende hardt. Han hadde klart det. Han hadde lyktes med kidnappingen av prinsesse Halina Amari, og nå måtte han bare forsegle avtalen og gjøre henne til bruden sin.

Munnen hans skar en bister grimase da han tenkte på sin fremtidige svigerfars raseri. Å kidnappe prinsesse Halina hadde vært en enorm risiko. Hassan Amari visste at Zayeds kamp var rettferdig. Og Zayed visste at han trengte full støtte fra nabokongedømmet Abkar for å gå til krig mot Fakhir Malouf, mannen som hadde tatt tronen hans, og drept familien hans.

Det gamle raseriet samlet seg i Zayeds mage, iskaldt og jernhardt, så velkjent og nesten støttende da han dukket inn i teltet sitt. Rådgiveren og vennen, Jahmal, hev seg opp.

«Prins.»

«Er forberedelsene i gang?»

«Ja, prins.»

Zayed ristet av seg den støvete kappen og rev av seg turbanen. «Takk. Jeg gir bruden min en halvtime til å hvile og ordne seg, så setter vi i gang med seremonien.»

Jahmal virket urolig, men nikket. «Ja, prins.»

Zayed visste at hans nærmeste rådgivere var veldig usikre på risikoen han tok. De fryktet Hassan Amaris vrede og var redde for at det skulle ende i en skadelig krig med et naboland de så som en alliert. Men det samme raseriet og angsten motiverte ikke dem slik det gjorde med ham. De husket ikke de smertefulle ropene fra broren og faren da de brant til døde i helikopteret som hadde styrtet i bakken. De hadde ikke sett hans mors sjokkerte ansikt da de lukket øynene deres, følt hennes uendelige sorg, ei heller måtte de leve med byrden av at hun døde i armene hans. De våknet ikke i mørket, med et taust skrik av forferdelse og raseri sittende fast i halsen, mens siste rest av et mareritt tumlet omkring i det knuste sinnet da han ble tvunget inn i enda en dyster dag hvor han måtte slåss for det som alltid skulle ha vært deres.

Nei, de forsto ikke. Ingen ville noensinne gjøre det. Borgerkrigen ville fortsette i det uendelige hvis ikke Zayed gjorde noe drastisk. Fakhir Malouf ville fortsette å holde landet hans i middelalderen og undertrykke folket med sitt håpløst gammeldagse regime. Zayed måtte gjøre noe. Og han hadde bare én mulighet.

Det fantes verre ting enn et forhastet bryllup. Han holdt bare forlovelsesløftene sine, det var alt. Halina ville akseptere det etter hvert. Zayed gjorde seg klar til å møte bruden sin.

En halvtime senere, nydusjet og barbert, dukket han inn i teltet hvor han hadde bedt Suma bringe Halina. Da øynene hadde vennet seg til det blafrende stearinlyset, så han henne sitte på en silkepute med ryggen mot ham, smal og slank, med håret flommende nedover i en mørk, fuktig elv. Hun hadde på seg en løs, mørkeblå slåbrok med sølvfargede broderier. Den omsluttet den slanke kroppen, og han husket hvordan hun hadde føltes i armene hans. Et overraskende støt av begjær skjøt gjennom ham. Dette ekteskapet dreide seg kun om politikk, men det var lenge siden sist han hadde hatt en kvinne.

Teltåpningen lukket seg raslende bak ham, og hun snudde seg og hev seg opp med store øyne. Hun hadde utrolige øyne, i en dypblå stormfull farge, omringet av utsøkte svarte vipper. Av en eller annen grunn forventet han ikke slike øyne.

Han hadde selvsagt aldri sett et ordentlig bilde av bruden sin, kun uklare bilder tatt på avstand, ettersom hun hadde vært isolert i oppveksten. De hadde blitt forlovet da han var tjue og hun var ti, men det hadde skjedd formelt, gjennom en mellommann, så de hadde aldri møttes. Dette var ikke det gunstigste tidspunktet for presentasjoner, men slik var det bare. Zayed rettet seg opp.

«Du har blitt godt ivaretatt, håper jeg?»

Hun nølte og studerte ansiktet hans spørrende. «Ja …» Stemmen var myk og hes, hyggelig. Dette var bra. Så langt likte han øynene og håret hennes, og han visste at kroppen hennes var både slank og formfull etter å ha hatt den inntil seg på hesteryggen i flere ubehagelige timer. Tre ting å være takknemlig for. Han hadde ikke forventet så mye. Ryktene beskrev Halina som en melodramatisk og litt bortskjemt prinsesse. Kvinnen foran ham virket ikke slik.

«Men …» Hun svelget og slet med å få ordene ut. «Jeg … jeg forstår ikke hvorfor du har …»

Bak dem raslet det i teltduken igjen, og Zayed møtte det diskré spørrende blikket til imamen han hadde bedt utføre seremonien. Han ville ha foretrukket en borgerlig vielse, men Malouf ville avvise et ekteskap utført av en embedsmann, og det siste han trengte var at Malouf skulle avvise den viktigste diplomatiske manøveren han noensinne hadde gjort.

«Vi er klare», sa han til imamen, som nikket kort. Halinas forvirrede blikk gled fra ham til mannen som skulle gifte dem.

«Hva … hva gjør du …?»

«Du trenger bare å si ja», forklarte Zayed kort. Han hadde ikke tid til spørsmålene hennes, eller bekymringene, og i hvert fall ikke protestene. De kunne snakke når ekteskapsløftene var sagt og ekteskapet var gjennomført. Ikke før. Han ville ikke la noe påvirke seg. Halinas øyne hadde blitt større og mørkere. Leppene, så røde og fyldige, gled fra hverandre.

«Ja», gjentok hun spørrende. Forsto hun ikke hva som foregikk her? Det virket opplagt for Zayed, og det ville snart gå opp for Halina når hun fremsa løftene. Han hadde ikke tid til å forklare hvorfor han hadde tatt henne, hvorfor de måtte gifte seg så raskt. Selv om ørkenleiren hans var godt gjemt, sendte kanskje sultan Hassan allerede ut soldater for å hente tilbake datteren. Zayed måtte få vielsen gjennomført lenge før det.

Imamen merket hastverket hans, og gikk forover for å starte seremonien, han snakket raskt. Zayed grep Halinas arm, bestemt, men forsiktig. Hun virket svimeslått, men Zayed håpet hun raskt ville venne seg til det. Hun visste tross alt at de var forlovet. Metodene hans var kanskje uvanlige, men sluttresultatet ville ha blitt det samme om de hadde vært omringet av pomp og prakt.

Det ble stille i teltet, og Zayed innså at det var Halinas tur til å snakke. «Si ja», freste han, og hun blunket forvirret.

«Ja», sa hun etter et øyeblikks nøling.

Imamen fortsatte to ganger til, og enda to ganger måtte Zayed beordre Halina til å snakke. «Si ja.»

Hver gang mumlet hun ja – naaam – leppene formet ordet motvillig.

Imamen snudde seg mot ham, og Zayed presset frem sine tre svar. Ja, ja, ja.

Med et lite bukk tok imamen et skritt tilbake. Zayed pustet lettet og tilfreds ut. Det var over. De var gift.

«Jeg lar deg være alene», sa han til Halina, som blunket mot ham.

«Alene?»

«En kort stund, for å gjøre deg klar.» Zayed nølte, men avgjorde at han ikke ville forklare mer. Ikke nå da imamen lyttet, og Halina virket så svimeslått. Senere, når de kunne snakke og slappe av, ville han forklare mer. Det ville bli mat og vin og samtale, i det minste litt. Så skulle han fortelle henne det. Denne kvelden var ikke bare en bryllupseremoni, det var også ekteskapets fullbyrdelse.

Det føltes som Olivia hadde falt ned i et kaninhull, inn i en forferdelig, alternativ virkelighet. Hun ante ikke hva som foregikk: i teltet hadde hun bare forstått hvert tredje ord på arabisk. Det virket som det hadde foregått en slags offisiell seremoni, men Olivia forsto den ikke. Og mannen hadde insistert på at hun måtte si ja, men til hva? Kanskje forberedte han et løsepengekrav til kongefamilien og ville at hun skulle bekrefte at hun var uskadet.

Og hun var uskadet, men hun var også forvirret og ganske redd. Hvem var denne mannen med den bryske oppførselen og de vennlige øynene? Hva ønsket han av henne?

Kvinnen som hadde hjulpet henne med bading og bekledning tidligere, Suma, hentet henne og førte henne til et annet luksuriøst telt. Suma ga henne et slags florlett tøystykke som Olivia uforstående tok imot. Ut fra Sumas gestikulering virket det som hun måtte skifte igjen. Olivia kikket ned på klesplagget, en nattkjole av nesten gjennomsiktig silke brodert med gulltråd. Hun ante ikke hvorfor hun hadde fått et så avslørende og utsøkt plagg, men hun var redd for å tenke for nøye gjennom det.

Hun kunne ikke spørre Suma: den eldre kvinnen snakket en arabisk dialekt som var uforståelig for Olivia. De kommuniserte med hendene, miming og et og annet ord: det var umulig å spørre den smilende kvinnen med rundt ansikt hva som foregikk, eller hvorfor hun hadde fått denne nattkjolen.

Teltet hun hadde blitt ført til var både overdådig og romslig, med en madrass på en forhøyning, dekket av håndvevet silke og sateng og puter. Stearinlys blafret, og ørkenvinden fikk teltet til å rasle stille. I det fjerne kunne Olivia høre kneggingen fra hester og en og annen lav stemme.

Suma gikk så hun kunne skifte, og Olivia ble stående med nattkjolen klemt inntil seg og lurte på hva hun skulle gjøre nå. Å flykte virket uklokt i mørket, hun kunne ikke ri og de var mange timer unna all sivilisasjon. Å sette på seg en utringet, nesten gjennomsiktig nattkjole virket også uklokt; det siste hun ønsket var å være mindre påkledd.

Hun la nattkjolen på sengen og strøk hendene over den blå kjolen hun hadde tatt på seg tidligere. Ville mannen komme tilbake? Snakket han engelsk? Hvis han gjorde det, kunne hun kanskje kreve noen svar. Ikke at han virket som en mann som adlød andres krav, og Olivia tvilte på at hun var modig nok til å stille noen.

Suma kom tilbake med et fat med frukt og ost, en mugge med noe, og en karaffel med vann og to gylne begre. Det var veldig sivilisert, tenkte Olivia ironisk. Hun ble behandlet som en aktet gjest heller enn den fangen hun var … men hun ante fortsatt ikke hva kidnapperen ville gjøre med henne, og hvis hun tenkte for mye på det, begynte magen å kverne rundt.

Den eldre kvinnen så nattkjolen Olivia hadde lagt på sengen og rynket pannen. Hun gestikulerte at Olivia måtte skifte, men Olivia ristet på hodet.

«Nei … la», sa hun så bestemt som mulig. «Jeg vil ikke bruke den.»

Rynken i Sumas panne ble dypere, og hun gestikulerte vilt samtidig som uforståelige ord strømmet ut av henne.

«Ja.» Olivia avbrøt henne, hun hadde forstått et ord: jamila. «Den er veldig vakker, men jeg vil ikke bruke den.»

Suma skulte. Olivia fikk nesten dårlig samvittighet fordi hun skuffet henne. Var hun ubetenksom hvis hun nektet å bruke nattkjolen? Hva om det gjorde mannen sint? Men hvorfor i all verden ville han at hun skulle bruke den? Hun vågde knapt å tenke spørsmålet.

Med et sukk ristet Suma på hodet og forsvant. Olivia pustet lettet ut. Hun ville virkelig ikke gå rundt i en ørkenleir, med fremmede menn, ikledd en gjennomsiktig nattkjole som lignet noe en brud ville bruke på bryllupsnatten.

Hun travet frem og tilbake i det luksuriøse teltet, og lurte på om noen ville komme og forklare hva som foregikk. Hvis de trodde at sultan Hassan ville betale en stor sum løsepenger, fryktet hun de ville bli skuffet. Hassan brydde seg om henne, men hun var bare en ansatt.

Og hvis de ønsket noe annet av henne …

Hun svelget tungt og forsøkte å dempe panikken. Hun ønsket å treffe mannen med de milde øynene igjen, men noe med den intenst besluttsomme oppførselen fikk henne nesten til å håpe at han ikke ville komme. Det var som han stjal all luft og gjorde det vanskelig å puste. Vanskelig å tenke. Og Olivia visste at hun måtte holde hodet kaldt nå. Hun måtte finne ut hvorfor hun var her, og så måtte hun finne en måte å flykte. Begge deler føltes umulige.

Så raslet det i teltåpningen, og så var han der. De grågrønne øynene glitret i stearinlyset. Han var kledd som tidligere, i løse bukser og en lang, hvit linskjorte som fremhevet den sterke, muskuløse brystkassen og lårene.

Olivia forsøkte å ikke svelge tungt. Hun la armene i kors og løftet haken, det var all trassen hun hadde i seg. «Jeg skulle ønske jeg visste hvorfor du tok meg med hit», sa hun på engelsk. Overraskelsen gled raskt over mannens ansikt og forsvant.

«Engelsken din er veldig god.»

Det var fordi hun var halvt engelsk. Som datter av en diplomat hadde hun vokst opp verden rundt, men faren hadde vært engelsk og det var språket hun alltid snakket. «Jeg foretrekker engelsk fremfor arabisk.»

«Gjør du?» Hans egen engelsk var perfekt, toneleiet var umulig å tolke. Han rynket pannen et øyeblikk. «Hvorfor har du ikke skiftet?» spurte han og nikket mot nattkjolen på sengen.

«Hvorfor skulle jeg ville bruke den?» slengte hun mot ham. Utrolig nok smilte han.

«Fordi den er behagelig? Og vakker. Du er faktisk veldig vakker.» Han gikk forbi henne til et lavt bord med to stoler, hvor det fatet med mat sto. «Kom, spis og drikk litt.» Han gestikulerte mot stolen overfor seg. «Sett deg, slapp av.»

Olivia kunne bare måpe. Hun var vakker? Ingen hadde noensinne sagt det til henne før. Ingen hadde engang lagt merke til henne. Hvorfor ham? Hvorfor nå? Hva ønsket han?

Han satte seg, tilsynelatende helt avslappet, og så tiltrekkende. Det sitret i Olivia bare ved synet av ham. Mørkt, kortklippet hår, de vakre øynene med samme farge som torv, en rett nese og myk munn, ansiktstrekk som både var bryske og fengslende. Og når det gjaldt kroppen hans … den var slank og lang, hver eneste tomme var kraftfulle muskler. Selv henslengt i en stol, utstrålte han styrke og energi, kraft og eleganse. Han var som en jungelkatt, klar til angrep. Han kunne fortære henne om han ønsket. Den tanken skjøt gjennom henne og var merkelig opphissende.

Hun følte en skjelving av angst, men med et støt av noe annet. Noe som nesten lignet begjær. Han hadde et så dovent blikk. Ingen hadde noensinne sett slik på henne. Hun hadde tilbrakt livet i skyggene, hvor hun lot som hun var usynlig, oversett av den travle enkemannen av en far, og deretter holdt seg på sidelinjen i skolelivet.

Etter at hun ble guvernante for Amari-prinsessene for fire år siden, hadde hun vært enda mer i bakgrunnen, ikke at det gjorde noe. Det var der hun var vant til å være, hvor hun sørget for å være taust effektiv, ute av veien for folk som var travlere og viktigere enn henne. Å gå i ett med bakgrunnen føltes trygt og behagelig, og det var først nå, i dette uvirkelige intense øyeblikket, at hun innså hvor kjedelig det alltid hadde vært. Hvor kjedelig hele livet hadde vært, som om hun hele tiden hadde ventet på at noe skulle skje. Og nå hadde det det.

Du har blitt kidnappet, minnet hun seg selv panisk på. Dette er ikke et romantisk eventyr. Denne mannen har bortført deg. Du må flykte.

«Jeg vil at du skal sette meg fri.»

Mannen hevet et øyenbryn. «Ut i ørkenen?»

«Tilbake i palasset.»

Ansiktet lukket seg, men han virket fortsatt avslappet. «Du vet det er umulig.»

«Hvordan skulle jeg vite det?»

Han gestikulerte mot teltåpningen, men Olivia forsto ikke. Hva snakket han om? «Altfor mye har skjedd. Kom nå.» Han grep etter muggen og skjenket noe som lignet vann i begrene, men deretter tilsatte han noe fra den andre muggen og væsken ble melkehvit. Olivia kikket spørrende på den.

«Hva er det?»

«Arak, blandet med vann. Den forandrer farge når den blir utvannet. Du må da ha drukket det før?»

«Nei.» Den eneste alkoholen hun noensinne hadde drukket var en og annen slurk med champagne til jul og på nyttårsaften da hun var tenåring.

«Kom, smak. Den er ganske oppfriskende.» Han smilte med veldig hvite, veldig rette tenner. Olivia ble stående. Hun kunne ikke sett seg ned og drikke med denne mannen. Han hadde kidnappet henne. «Vel?» Han holdt ventende frem glasset til henne.

«Av forståelige grunner vil jeg helst ikke ta imot mat eller drikke fra deg.»

«Er det tilfellet?» Irritasjon gled over ansiktet hans. «Tidspunktet for den slags furtne gester må vel være over?»

Furtne gester? Olivia reiste bust, men innså at det var litt sant. Hun var sulten og tørst, og hun trodde ikke egentlig at han hadde dopet maten. Det var ingen grunn til å irritere ham.

Hun hevet haken og overkom angsten da hun satte seg overfor ham. Hun grep glasset han holdt frem, og fingrene strøk mot hans. Enda en sitring gnistret gjennom henne. Armen hennes rykket automatisk til. Mannen merket det: Olivia så et kort glimt i øynene hans, og så ble hun skamfull. Hun var så uskyldig, så keitete. Hun kunne ikke engang skjule det. Og det faktum at hun var tiltrukket av ham, hennes fangevokter …

Det var både svakt og galt.

«Smak.» Stemmen hans var lav og slepende.

Olivia løftet glasset til leppene, veldig oppmerksom på mannens blikk, da hun tok en forsiktig slurk. «Det smaker som lakris.»

«Det er anis. Liker du det?»

Hun tok enda en slurk, og kjente varmen i halsen og magen. «Jeg … jeg vet ikke.»

Han lo mykt, lyden la seg forførende rundt henne. Hun tok enda en slurk i et forsøk på å finne mot, enda en del av henne sa det var uklokt å drikke mer. Det siste hun ønsket var å senke forsvarsverkene overfor denne fremmede som var så forferdelig tiltrekkende. Han var også farlig, såpass skjønte Olivia, og det å bli full nå ville ikke være lurt.

«Så du har aldri prøvd arak», sa han. «Så hyggelig å kunne introdusere deg for en ny erfaring.»

«Virkelig?» Med ustødig hånd satte Olivia glasset tilbake på bordet. Hun hadde bare tatt et par slurker, men følte allerede virkningen av alkoholen. Tankene ble litt omtåket, og kroppen slappet av. Det var utvilsomt ikke bra, spesielt slik mannen så på henne, med en blanding av utspekulerthet og ja, begjær. Akkurat slik hun mot all fornuft begjærte ham.

En sitring gled gjennom henne ved tanken. Hun var naiv, ja, og helt uskyldig, men selv hun kunne se heten i øynene hans, som umulig kunne skyldes henne. At en slik mann, en så mektig, sensuell, tiltrekkende mann ville ha henne …

Men hun burde ikke ønske å være begjært, ikke av en fremmed som vitterlig var en trussel. Forvirring blandet seg med begjær. «Hvor er vi?» Hun så vekk fra det hete blikket.

«I ørkenen.»

«Det vet jeg, men hvor? Er vi fortsatt i Abkar?»

Det ble stille. Han skakket på hodet og studerte henne nøye, og hun ble het. Han berørte henne ikke, men allikevel sitret det over alt, som om kroppen våknet til liv for første gang. Brystene, lårene, leppene. Hun følte seg merkelig, verkende oppmerksom på alt, på den pågående sitringen som var umulig å stanse eller overse, som overvant all sunn fornuft.

Urolig grep Olivia etter glasset. Hun ville bare ta en slurk til av drinken. Hun trengte noe distraherende.

«Nei, vi er ikke i Abkar», sa han og kikket vurderende på henne. «Vi er i Kalidar.»

Landet til Halinas forlovede prins Zayed al bin Nur. Hadde kidnappingen noe med Halinas kommende ekteskap å gjøre? Sto ministeren som styrte, Fakhir Malouf, bak dette? Angsten vibrerte i brystet, og fingrene klemte til rundt begeret. Hun hadde hørt forferdelige ting om Malouf, en mann som ikke så ut til å vise noen nåde eller vennlighet. Denne mannen virket ikke som en av Maloufs undersåtter, men hvem var han?

Mannen måtte ha merket angsten hennes, for han lente seg forover, og det sølvfargede blikket gnistret. «Jeg har sagt at du ikke trenger å frykte meg. Jeg vet begynnelsen vår har vært uheldig, men du kan stole på meg.»

«Du kidnappet meg fra palasset», påpekte Olivia, glad for at stemmen ikke skalv slik hun gjorde. «Hvorfor skulle jeg ikke være redd deg? Og hvorfor skulle jeg stole på deg?»

«Slike metoder var nødvendige. Uvelkomne, selvsagt, men veldig nødvendige.»

«Hvorfor det?»

«For jeg har ventet lenge og kunne ikke vente lenger. Men vi trenger ikke å bekymre oss om politikk i kveld, hayete.»

Mitt liv. Kjælenavnet overrasket henne, hun følte seg merkelig blottlagt, som om ordet hadde avslørt en trang i henne som hun hadde forsøkt å skjule. Olivia blunket og ønsket at hun ikke hadde drukket så mye arak. Hele kroppen summet, men ikke bare av alkohol. Denne mannen påvirket henne mye mer enn arak. Det virket knapt mulig at hun kunne reagere så umiddelbart og overveldende på en fremmed, og enda til en så farlig, allikevel …

Hun kunne ikke benekte det. Han påvirket henne, og han visste det.

Med et lite flørtende smil lente han seg forover og skar en bit av en av ostene på brettet. Han ga henne biten, med halvlukkede øyne, og Olivia følte enda et pågående støt av begjær gjennom hele kroppen. «Du burde spise noe. Du har drukket mye av arak-en, med tanke på at du aldri har smakt den før.»

«Jeg … å.» Litt fomlende satte Olivia glasset på bordet. Hun skulle ikke drikke mer. Etter et øyeblikks nøling tok hun ostebiten, fingrene strøk mot hans igjen, og smakte på den. Den var deilig, og hun innså hvor sulten hun var. Timene med riding hadde tappet henne for styrke og vekket appetitten.

«God, ja?»

«Ja, den er veldig god.»

Han skar seg en bit selv. «Ta noen druer» sa han etter å ha svelget og grep flere av dem fra bordet.

Olivia spiste resten av osten, fullstendig fengslet av synet av de lange, slanke fingrene som rev løs druene. Alt ved mannen var sensuelt, seksuelt. Hun kunne ikke overse heten som buktet seg inni henne og samlet seg i magen, spenningen og forventningen som hang i luften. Det var så ukjent, men allikevel så … vidunderlig.

Det var ikke noe annet ord for det, enda så merkelig det virket. Det var som hun hadde tømt i seg et slags hemmelig eliksir, som nå fløt i blodårene hennes. Hun ønsket enda mer av den, det sitrende fyrverkeriet, den sakte, rødglødende følelsen som buktet seg inni henne, enda en del av henne insisterte på at hun måtte trekke seg unna.

Hun grep etter druene, men med et smil ristet mannen på hodet, grep en mellom fingrene og holdt den frem. Olivia stirret usikkert på ham.

«Åpne munnen», sa han mykt, øynene hennes ble sjokkert større. Invitasjonen var så direkte, bortsett fra at det ikke var en invitasjon. Det var en kommando, og hun burde nekte. Hun burde kreve at han satte henne fri, hun burde være forbannet og sint, eller i det minst redd. Alt annet enn denne føyelige og egensindige lydigheten, hun var allerede en slave av sitt eget begjær og lengtet etter hans. Hun var medskyldig i det som skjedde her. Taust møtte hun blikket hans og åpnet munnen.

*

Triumf og begjær blafret hvitglødende gjennom Zayed da Halinas lepper gled fra hverandre. Hun var virkelig en forførende skikkelse, tilsynelatende helt uten tilgjorthet … og kanskje var hun virkelig slik. Kanskje han burde akseptere henne slik hun fremsto, noe han ellers aldri gjorde. Han kunne ikke tillate seg det. Men hans bruds uskyld virket fullstendig, de store blå øynene så helt uten falskhet, hver eneste reaksjon så forfriskende oppriktig, til og med litt keitete.

Han lot blikket sitt dvele ved henne, lot henne se heten og begjæret da han stakk druen inn i munnen hennes og strøk tommelen over den fyldige underleppen. Halina gispet mykt og rykket hodet bakover. Leppene lukket seg rundt druen, øynene var hjerteskjærende store og viste alle følelsene som fosset gjennom henne, smaken av druen, av berøringen hans.

«Deilig», sa Zayed med blikket fortsatt på henne. Det mørke håret hennes tumlet rundt skuldrene, og de sorte vippene senket seg for å skjule de stormfulle øynene. I åpningen på tunikaen hennes kunne han se de mørke skyggene av brystene og hoftene, og det fikk ham til å verke. Hun var så tiltrekkende, og han kunne knapt vente med å smake på henne.

Og han skulle ikke vente … For hvert minutt som gikk visste Zayed at sultan Hassan kunne komme nærmere, med soldater for å redde datteren. Zayed trengte at ekteskapet var fullbyrdet innen da. Og utfra Halinas skjelvende reaksjoner, hadde hun ingenting imot det. Sjenert, kanskje, og utvilsomt en uskyld, men ingen motstander.

Hun svelget druen og stirret forvirret på ham. «Hvorfor gjør du dette?»

Zayed lente seg forover igjen. «Fordi du er så veldig tiltrekkende, hayete.» Kjælenavnet kom så lett, hun var livet hans, nøkkelen til alle hans ambisjoner, alle hans begjær. Og mens kroppen bruste og strammet seg i begjær, var det det han måtte huske. Dette ekteskapet var avgjørende for å gjenvinne tronen. Arven hans. Livet.

«Men …» Tungen hennes skjøt ut for å fukte de fyldige leppene. Zayed stønnet nesten. «Men du kjenner meg ikke engang.»

«Jeg vet nok. Og dette skulle uansett skje, hayete, ikke sant? Det ble kunngjort for lenge siden. Skrevet i stjernene.» Blomstrende språk for det som hadde vært en helt forretningsmessig forlovelse da de begge var så unge, men det var et middel for å nå målet. Hans bruds øyne ble større, og hun virket sjokkert, men så sjenert fornøyd. Ordene fungerte.

«Skulle det?» Hun ristet på hodet for å klarne det. «Var det derfor du kidnappet meg?»

«Selvsagt.» Han hadde tatt henne på grunn av begjær, men av en annen type. «Kom.» Zayed reiste seg, grep hånden hennes og trakk henne mot seg.

Hele kroppen hennes skalv da hun sto foran ham med hodet senket. «Hva …?» Stemmen var knapt hørbar. «Hva vil du med meg?»

«Jeg vil elske med deg.» Zayed la hendene på skuldrene hennes og kjente hvor utrolig slank hun var, hvor skjør. «Sakte og deilig.» Han strøk et kyss over tinningen hennes, huden var myk og kjølig. «Ønsker du det?» Leppene hans gled lavere for å trykke et kyss mot halsen hennes. En gysning gled gjennom henne.

«Jeg … kan ikke … har ikke …» Hun stotret nervøst, og Zayed lo mykt og kysset halsgropen hennes. Hun luktet av sitroner.

«Hayete, jeg vet det.»

«Men … men du kan da ikke ta meg med hit for dette?» Et mykt stønn unnslapp henne da han la en hånd på midjen hennes. Reaksjonen hennes var så fullstendig og overveldende at det vekket et enda sterkere begjær i ham.

«Hva om jeg gjorde det?» mumlet han og strøk siden av brystene hennes med kyndige fingre. Han måtte gå sakte frem selvsagt, men det var vanskelig. Vanskeligere enn han hadde forventet. Hele kroppen forlangte tilfredsstillelse. Og bruden var så veldig villig i armene hans. Hun skalv, og øynene var store og undrende da hun la hodet bakover og kikket opp på ham.

«Gjorde du?»

Diktet hun opp et romantisk bilde av ham, som en hvit ridder som bortførte henne fordi han ikke kunne motstå henne? Tanken var latterlig, men hva så om hun trodde det? Hvis det hjalp akkurat nå, fikk det så være. Han begjærte henne virkelig. Veldig. Og det var nok.

«Jeg gjorde det», forsikret han henne og så tok han munnen hennes med et kyss.

